বিল অ্যালে
উইলিয়াম এডওয়ার্ড অ্যালে (ইংরেজি: Bill Alley; জন্ম: ৩ ফেব্রুয়ারি, ১৯১৯ - মৃত্যু: ২৪ নভেম্বর, ২০০৪) সিডনির হর্নসবি এলাকায় জন্মগ্রহণকারী বিখ্যাত অস্ট্রেলীয় প্রথম-শ্রেণীর ক্রিকেট তারকা ও আম্পায়ার ছিলেন। ঘরোয়া প্রথম-শ্রেণীর অস্ট্রেলীয় ক্রিকেটে নিউ সাউথ ওয়েলস দলে খেলার পাশাপাশি প্রথম-শ্রেণীর ইংরেজ কাউন্টি ক্রিকেটে সমারসেটের প্রতিনিধিত্ব করেছেন। দলে তিনি মূলতঃ অল-রাউন্ডার হিসেবে খেলতেন। বামহাতে ব্যাটিংয়ের পাশাপাশি ডানহাতে মিডিয়াম-ফাস্ট বোলিং করতেন বিল অ্যালে। সমগ্র খেলোয়াড়ী জীবনে ৪০০টি প্রথম-শ্রেণীর খেলায় অংশগ্রহণের সুযোগ পেয়েছেন। তবে, আন্তর্জাতিক ক্রিকেট অঙ্গনে টেস্ট ক্রিকেটে অংশ নেয়ার সুযোগ ঘটেনি বিল অ্যালের। প্রথম-শ্রেণীর ক্রিকেটে নিউ সাউথ ওয়েলস, সমারসেট ও কমনওয়েলথ একাদশের সদস্য ছিলেন তিনি।